Druk laai op in DA oor Van DammePhumzile van Damme. Foto: Facebook Druk is in die DA aan die oplaai dat optrede moet volg oor die jongste voorbeeld van ŉ omstredenheid op sosiale media waarby ŉ DA-parlementslid betrokke is. Minder as twee weke nadat die DA-hoofsweep, John Steenhuisen, ŉ sterk bewoorde brief aan die parlementêre DA-koukus gestuur het waarin hulle ernstig vermaan is om op te hou om die party se beeld en boodskap aan te tas met persoonlike geskille op sosiale media, bevind die DA-LP Phumzile van Damme, wat ook een van die party se swepe is, haar in die pekel. Die jongste sosialemedia-omstredenheid waarby Van Damme betrek word, het sowat ŉ week gelede begin toe sy op Twitter vertel het van ŉ beweerde rassevoorval by die Waterfront in Kaapstad waarby sy betrokke was. Soos alte dikwels met hierdie soort ding is die fyner besonderhede ingewikkeld, maar kortweg kom dit daarop neer dat sy beweer ŉ familie het rassisties teenoor haar opgetree, waarna sy ŉ jong man in die familie te lyf gegaan het. Twitter-reaksie hierop was soos altyd diep verdeeld, maar nietemin uitgesproke vir en teen haar optrede. Toe raak oudpremier Helen Zille, wat self al deur die DA gestraf is vir haar optrede op sosiale media, betrokke. Zille het op Twitter die wens uitgespreek dat “… die betrokke familie (wat sedertdien soos mis voor die son verdwyn het) na vore sal kom om hulle kant van die saak te stel”. Sy vervolg: “Maar hulle is seker bang vir die moontlike gevolge. Dit is in sulke omstandighede moeilik om vas te stel wat die waarheid is.” Hoewel Zille later ontken het dat die stelling Van Damme se weergawe van die feite betwyfel, was dit presies wat Van Damme daarin gelees het, en sy het glad nie op haar laat wag nie. Sy het dus onder Zille ingeklim en haar herinner dat sy wat Zille is, DA-dissipline in elk geval ignoreer, want sy het haar nie gehou by haar eie onderneming om haar sosialemedia-uitlatings tot Wes-Kaapse kwessies te beperk nie. Die hele onaangenaamheid plaas die kollig nogmaals op stryery in die DA, en dit in die week van die debat oor die staatsrede – daarom dan die druk op die DA om te toon dat Steenhuisen se brief ŉ waarskuwing eerder as ŉ dreigement was, en dat straf sal volg soos in die brief gewaarsku is. Een presedent in die DA-koukus se annale sou wees wat ŉ paar jaar gelede met die DA-LP Dianne Kohler Barnard gebeur het toe sy onnadenkend ŉ ontoepaslike stuk oor oudpres. PW Botha op Facebook geplaas het. Sy moes onder meer in die openbaar om verskoning vra, het haar sweepskap verloor (en daarmee ŉ inkomste van omtrent R5 000 per maand) en moes klasse in die korrekte gebruik van sosiale media loop. Sy is ook uit die DA-skadukabinet verwyder, maar het nie haar pos as parlementslid verloor nie. Kohler Barnard is in vanjaar se verkiesing tot LP herkies en is terug in die DA-skadukabinet. Of Van Damme dieselfde paadjie gaan loop gaan interessant wees, en die ooreenkomste en verskille sal fyn dopgehou word in politieke kringe.